b'\n_START_ARTICLE_\nTroji\xc5\xa1ki samostan sv. Sergija\n_START_PARAGRAPH_\nTroji\xc5\xa1ka lavra sv. Sergija (rusko: \xd0\xa1\xd0\xb2\xd1\x8f\xd1\x82\xd0\xbe-\xd0\xa2\xd1\x80\xd0\xbe\xd0\xb8\xd1\x86\xd0\xba\xd0\xb0\xd1\x8f \xd0\xa1\xd0\xb5\xd1\x80\xd0\xb3\xd0\xb8\xd0\xb5\xd0\xb2\xd0\xb0 \xd0\x9b\xd0\xb0\xd0\xb2\xd1\x80\xd0\xb0 ali \xd0\xa2\xd1\x80\xd0\xbe\xd0\xb8\xd1\x86\xd0\xb5-\xd0\xa1\xd0\xb5\xd1\x80\xd0\xb3\xd0\xb8\xd0\xb5\xd0\xb2\xd0\xb0 \xd0\x9b\xd0\xb0\xd0\xb2\xd1\x80\xd0\xb0), eden najpomembnej\xc5\xa1ih duhovnih centrov Ruske pravoslavne cerkve._NEWLINE_Samostan je ustanovil Sergij Radone\xc5\xa1ki v 14. stoletju na lokaciji sedanjega mesta Sergijev Posad. V zgodovini je imel pomembno vlogo pri zdru\xc5\xbeevanju ruskih kne\xc5\xbeevin. Bil je sredi\xc5\xa1\xc4\x8de ruske duhovnosti in kulture in sede\xc5\xbe metropolita. Iz njega so iz\xc5\xa1li ustanovitelji in predstojniki \xc5\xa1tevilnih ruskih samostanov. Danes je pomemben spomenik ruske arhitekture in kulturne dedi\xc5\xa1\xc4\x8dine. V njem sta duhovna akademija in semeni\xc5\xa1\xc4\x8de. Od leta 1993 je vklju\xc4\x8den v Unescovo svetovno dedi\xc5\xa1\xc4\x8dino.\n_START_SECTION_\nZgodovina samostana\n_START_PARAGRAPH_\nSergij Radone\xc5\xa1ki je v tridesetih letih 14. stoletja na gri\xc4\x8du v samoti gozda postavil leseno cerkvico, ki jo je posvetil sveti Trojici. Ko se je razvedelo za njegovo pobo\xc5\xbenost, so se mu pridru\xc5\xbeili \xc5\xa1e drugi menihi, ki so si zgradili okrog cerkvice bivali\xc5\xa1\xc4\x8da. Nastal je samostan. Leta 1355 je Sergij vpeljal stroga pravila \xc5\xbeivljenja meni\xc5\xa1ke skupnosti, ki je tedaj potrebovala \xc5\xa1e nove zgradbe, kot so jedilnica, kuhinja, pekarna. Obmo\xc4\x8dje samostana so obdali z leseno obrambno palisado._NEWLINE_Sergij si je z umirjenostjo, razumom in doslednostjo hitro pridobil ugled tudi zunaj samostana. Uspelo mu je pobotati med seboj sprte ruske kneze, tako da so zdru\xc5\xbeili svoje vojske in dosegli odlo\xc4\x8dilno zmago nad Mongoli v bitki pri Kulikovem (1380). Vseeno pa so Tatari \xc5\xa1e naprej vpadali na rusko ozemlje in ob vdoru leta 1408 po\xc5\xbegali samostan. Sergijev u\xc4\x8denec in naslednik Nikon je samostan v nekaj letih obnovil._NEWLINE_Odtlej je samostan z darili in nadarbinami hitro bogatel in po Rusiji so se za\xc4\x8dele pojavljati njegove podru\xc5\xbenice. Leta 1422-3, ob kanonizaciji svetega Sergija, so nad njegovim grobom zgradili novo cerkev sv. Trojice, prvo kamnito zgradbo v samostanu. Leta 1476 je moskovski veliki knez Ivan III. naro\xc4\x8dil mojstrom iz Pskova, da so zgradili cerkev sv. Duha._NEWLINE_Samostan je v letih 1540-60 dobil visoko, 1,5 km dolgo, kamnito obzidje z obrambnimi stolpi in je bil vklju\xc4\x8den v sistem utrdb okrog Moskve. Ob tej prilo\xc5\xbenosti je bilo obmo\xc4\x8dje samostana raz\xc5\xa1irjeno in zgrajene so bile nove stavbe, vklju\xc4\x8dno majhna cerkev nad Nikonovim grobom, bolni\xc5\xa1nica, meni\xc5\xa1ke celice in prebivali\xc5\xa1\xc4\x8de za carja. Leta 1559 je car Ivan Grozni v spomin na zavzetje Kazana (1552) naro\xc4\x8dil gradnjo katedrale Marijinega vnebovzetja. Katedralo so gradili 26 let. Okrog samostana je zrasla vas, v kateri so prebivali delavci, zaposleni pri gradnji._NEWLINE_V letih nemirov po smrti carja Borisa Godunova je samostan 16 mesecev kljuboval obleganju litavsko-poljskih \xc4\x8det vojvode Jana Sapjehe (1608-10) in leta 1618 uspe\xc5\xa1no prestal obleganje poljskega princa Vladislava. Po ponovni stabilizaciji ruskega carstva (1613) so v samostan darovi prihajali \xc5\xa1e obilneje, kar jo omogo\xc4\x8dilo, da so \xc5\xbee itak mo\xc4\x8dno obzidje dodatno povi\xc5\xa1ali in okrepili. Koncem 17. stoletja je mladi Peter I. za obzidjem dvakrat na\xc5\xa1el zavetje pred samovoljnimi in nevarnimi strelci (1682 , 1689). Potem ko se je utrdil na oblasti, je dal zgraditi v samostanu vrsto novih zgradb v baro\xc4\x8dnem stilu, med njimi nov refektorij s cerkvijo sv. Sergija, novo carsko pala\xc4\x8do, cerkev nad vodnjakom Marijinega vnebovzetja; cerkev sv. Janeza Krstnika nad glavnim vhodom v samostan je pla\xc4\x8dal veletrgovec Stroganov._NEWLINE_Leta 1744 je carica Elizabeta, ki je vsako leto pe\xc5\xa1 romala iz Moskve do samostana, povzdignila samostan v lavro (pravoslavni samostan najvi\xc5\xa1jega reda). Spremljal jo je njen neuradni mo\xc5\xbe Aleksej Razumovski, ki je leta 1745 naro\xc4\x8dil gradnjo cerkve Smolenske ikone Matere Bo\xc5\xbeje._NEWLINE_Po uni\xc4\x8dujo\xc4\x8dem po\xc5\xbearu leta 1746, v katerem je bila uni\xc4\x8dena ve\xc4\x8dina lesenih konstrukcij, je bilo mnogo zgradb obnovljenih v bogatej\xc5\xa1i, bolj monumentalni izvedbi in z na novo dodanimi elementi. Zgradili so petnadstropni zvonik, pala\xc4\x8da metropolita je dobila sedanjo obliko. Samostan je \xc5\xbeivel svoje zlato obdobje in se je s posestmi in gospodarskimi enotami po vsej Rusiji razvil v mogo\xc4\x8dno gospodarsko podjetje._NEWLINE_V poznem 18. in v 19. stoletju so s politiko sekularizacije cerkvenih posesti, ki jo je vpeljala Katarina Velika, za\xc4\x8dele tudi posesti lavre prehajati v lastni\xc5\xa1tvo dr\xc5\xbeave. Leta 1782 so naselja okrog samostana dobila status mesta, ki se je imenovalo po Sergiju. \xc5\xbdeleznica iz Moskve je pove\xc4\x8dala pritok obiskovalcev in romarjev, kar je potegnilo za seboj razcvet mesta. Leta 1814 je bila prenesena v Troji\xc5\xa1ki samostan moskovska duhovna akademija._NEWLINE_Po revoluciji je sovjetska oblast samostan nacionalizirala in zaprla (1918). Zgradbe so slu\xc5\xbeile razli\xc4\x8dnim posvetnim institucijam ali pa so bile progla\xc5\xa1ene za muzeje. Leta 1930 so bili uni\xc4\x8deni zvonovi, vklju\xc4\x8dno 65 tonski zvon-car. Mnoge dragocenosti so izginile ali pa so bile prenesene v druge zbirke._NEWLINE_Leta 1945, potem ko je Stalinova netolerantnost do duhov\xc5\xa1\xc4\x8dine v drugi svetovni vojni nekoliko popustila, je bila lavra vrnjena Ruski pravoslavni cerkvi. Leta 1946 se je v obnovljeni katedrali Marijinega vnebovzetja spet za\xc4\x8dela slu\xc5\xbeba bo\xc5\xbeja. Lavra je spet postala sede\xc5\xbe moskovskega patriarhata in bila to do leta 1983, ko so dovolili patriarhu, da se je preselil v Moskvo, v prenovljeni Danilovski samostan. Odtlej nadaljuje lavra svoje poslanstvo kot najpomembnej\xc5\xa1i center duhovne vzgoje._NEWLINE_V \xc5\xa1estdesetih in sedemdesetih letih 20. stoletja so potekala v lavri obse\xc5\xbena restavratorska dela. Obnovljeni samostan je prvovrstna turisti\xc4\x8dna privla\xc4\x8dnost. Leta 1993 je bil vpisan v Unescovo svetovno dedi\xc5\xa1\xc4\x8dino.'